Նման կտրուկ ակտիվացում կարելի էր ակնկալել Միացյալ Նահանգների նախագահի Ազգային անվտանգության հարցերով խորհրդական Ջոն Բոլթոնի` Ռուսաստան եւ Հարավային Կովկասի երկրներ այցից հետո: Այս գործչի հայտարարությունները, որոնք մեծ արձագանք էին առաջ բերել, չէին կարող չանհանգստացնել մեր տարածաշրջանի բոլոր հարեւաններին: Ի՞նչ արժեր միայն Բոլթոնի այն հայտարարությունը, թե ինքը եկել է պարզաբանելու Հարավային Կովկասի երկրների վերաբերմունքը հարեւան Ռուսաստանի, Իրանի եւ Թուրքիայի վարած քաղաքականության հանդեպ: Պարզ է, որ բոլորի կողմից այդ հայտարարությունը գնահատվեց որպես նոր պայմաններ թելադրող խաղացողի դերի համար ԱՄՆ-ի ներկայացրած հայտի նախանշան: Եվ Իրանի նկատմամբ նոր պատժամիջոցների կիրառման թեման այդ հայտի մեջ միակը չէր: Մեծ նշանակություն ունեին Բոլթոնի այն հայտարարությունները, թե ԱՄՆ-ը պատրաստ է զենք վաճառել Հայաստանին եւ Ադրբեջանին` այդ երկրներում Ռուսաստանի ազդեցությունը թուլացնելու նպատակով: Նման հայտարարությունը վկայում է, որ Միացյալ Նահանգները կտրուկ փոխում է տարածաշրջանի երկրների նկատմամբ իր վերաբերմունքը: